பாடம் 4
பாவத்தின் விளைவுகள்
நோக்கம்: பாவத்தின் விளைவுகளைப் பிள்ளைகளுக்குக் காட்டுதல்.
வேத வாசிப்பு: ஆதியாகமம் 3:14 – 4:16
மனப்பாட வசனம்: ரோமர் 3:23 – “எல்லாரும் பாவஞ்செய்து, தேவ மகிமையற்றவர்களானார்கள்.”
பாடத்தை நடத்துதல்
தொடக்கப் புள்ளி
வகுப்பினரைச் சுற்றிலும் பார்க்கச் சொல்லுங்கள் (வெளியே அமர்ந்திருந்தால்), அல்லது வெளியே பார்க்கச் சொல்லுங்கள் (கட்டடத்திற்குள் இருந்தால்). யாராவது பயிரிட முயன்ற ஒரு துண்டு நிலத்தை அவர்கள் காணக்கூடும். பயிரிடுதல் மிகவும் கடினமான வேலை என்பதைச் சுட்டிக்காட்டுங்கள். அதை ஏன் இவ்வளவு கடினமாக்குகிறது என்று கேளுங்கள். (களைகள், தண்ணீர் இல்லாமை முதலியன.)
இன்றைய போதனையின் முக்கிய குறிப்புகள்
1. பயிரிடுதல் எப்பொழுதும் இப்படி இருக்கவில்லை. படம் 2-ஐக் காட்டுங்கள். தேவன் மனிதனை ஒரு பூரணமான உலகில் வைத்தார்; அங்கு எல்லா மரங்களும் செடிகளும் அழகாக வளர்ந்து மிகுதியாகக் கனி தந்தன. படம் 3-ஐக் காட்டுங்கள். கேள்விகள் கேட்டு பாடம் 3-ஐச் சுருக்கமாக நினைவுபடுத்துங்கள். ஆதாமும் ஏவாளும் பாவம் செய்தார்கள், தேவனுக்குக் கீழ்ப்படியவில்லை என்பதை அழுத்தமாகச் சொல்வது முக்கியம். ஆகவே ஜீவ விருட்சத்தை நெருங்காதபடி அவர்கள் தோட்டத்திலிருந்து துரத்தப்பட்டார்கள் (3:21-24).
2. படம் 4-ஐக் காட்டுங்கள். ஆதாமும் ஏவாளும் இப்பொழுது அவ்வளவு மகிழ்ச்சியாகத் தெரியவில்லை என்பதைச் சுட்டிக்காட்டுங்கள். மனிதன் விழுந்தது முதல், உணவை விளைவிக்க நாம் கடினமாக உழைக்க வேண்டியிருக்கிறது. பயிர்களுடன் சேர்ந்து நிலம் முட்செடிகளையும் களைகளையும் முளைப்பிக்கிறது; சில சமயங்களில் வெயில் மிக அதிகமாகவோ மழை மிகக் குறைவாகவோ இருக்கிறது. பாவம் உலகிற்குள் வந்ததால் படைப்பு முழுவதும் துன்பப்படுகிறது (ஆதி 3:17-24; ரோ 8:19-21).
3. ஆதாமுக்கும் ஏவாளுக்கும் காயீன், ஆபேல் என்ற இரண்டு மகன்கள் பிறந்தார்கள் (4:1-2). படத்தில் ஏவாள் மிகவும் களைத்துப்போனவளாகத் தெரிகிறாள். பிள்ளைகளைப் பெற்று வளர்ப்பது கடினமான வேலை. பாவத்தின் விளைவாக இது நடக்கும் என்று தேவன் சொன்னார் (3:16).
4. படத்தில் பாம்பும் இருக்கிறது; அது தீயவனைக் குறிக்கிறது. மக்கள் பாம்புகளைத் தங்கள் பகைவனாகக் கருதுவது போலவே, தீமையும் மனிதர் அனைவருக்கும் ஆபத்தான பகைவன் (3:14-15).
5. காயீனும் ஆபேலும் வளர்ந்தபோது தேவனை வணங்கக் கற்பிக்கப்பட்டார்கள். ஆனால் காயீன் அடங்காதவனாயிருந்தான். இருவரும் தேவனுக்குக் காணிக்கை கொண்டுவந்தபோது, காயீனின் உள்ளத்தை அறிந்த தேவன் அவனுடைய காணிக்கையை ஏற்றுக்கொள்ளவில்லை (4:2-5).
6. காயீன் பெருமையுள்ளவனாகி கோபங்கொண்டான். கோபத்தை விட்டுவிட்டு மனப்பான்மையை மாற்றிக்கொள்ளும்படி தேவன் அவனுக்குச் சொன்னார். ஆனால் காயீன் தன் கீழ்ப்படியாமையை ஒப்புக்கொள்ள முடியாதபடி பெருமையுள்ளவனாயிருந்தான் (4:5-7).
7. அதற்குப் பதிலாக, கர்த்தருக்கு ஊழியம் செய்த தன் சகோதரன்மேல் காயீன் பொறாமை கொண்டு அவனைக் கொன்றான். இது தேவனுடனான அவன் உறவை இன்னும் அதிகமாகக் கெடுத்தது (4:8-16). அவன் பெற்றோரைப் போலவே, தேவனுடைய சமுகத்தை விட்டு அனுப்பப்பட்டான்.
மனப்பாட வசனத்தைப் பதிய வைத்தல்
பிள்ளைகள் ரோமர் 3:23-ஐக் கற்றுக்கொள்ளும்போது, அவர்கள் பார்க்கும்படி வசனத்தைக் காட்டுங்கள் அல்லது உயர்த்திப் பிடியுங்கள்.
கதைக்கு நமது பதிலளிப்பு
வேதாகமம் பாவம் என்று சொல்லும் கீழ்ப்படியாமை நம்மை தேவனிடமிருந்து பிரித்துவிடுகிறது; தேவன் தமது சமுகத்தை நம்மிடமிருந்து விலக்கிக்கொள்ளச் செய்கிறது. ஆதாமும் ஏவாளும் தோட்டத்திலிருந்து துரத்தப்பட வேண்டியிருந்தது; காயீனும் அனுப்பிவிடப்பட வேண்டியிருந்தது. தேவன் பரிசுத்தமானவர், பூரணமானவர்; ஆகவே தேவனும் பாவமும் சேர்ந்திருக்க முடியாது.
ஆனாலும் தேவன் அன்பான தந்தையுமாயிருக்கிறார். மனிதன் பாவத்தில் விழுந்ததற்கான தண்டனையை அறிவிக்கும்போதே, ஒரு நாள் ஒரு பெண்ணிடத்தில் பிறந்த ஒருவரை அனுப்புவேன் என்றும், அவர் நம்மைப் பாவத்திற்குள் இழுத்த தீயவனை ஜெயிப்பார் என்றும் தேவன் வாக்குத்தத்தம் செய்தார் (3:15). அந்த இரட்சகர் வந்தார். அவரே இயேசு கிறிஸ்து.
தேவனுடைய மன்னிப்பை வேண்டிக்கொண்டு, அந்த மன்னிப்பை நமக்குத் தரும்படி தம்முடைய குமாரனாகிய இயேசு கிறிஸ்துவை அனுப்பியதற்காக அவருக்கு நன்றி செலுத்தும் ஜெபத்துடன் பாடத்தை முடியுங்கள்.
ரோமர் 3:23 – “எல்லாரும் பாவஞ்செய்து, தேவ மகிமையற்றவர்களானார்கள்.”
